पाएं अपने शहर की ताज़ा ख़बरें और फ्री ई-पेपरडाउनलोड करें
नरकटियागंज अनुमंडलीय अस्पताल के आइसोलेशन वार्ड में मंगलवार को मृत युवक का शव 11 घंटे बाद तक बेड पर पड़े रहने के मामले में नरकटियागंज एसडीएम ने पहल की है। एसडीएम ने कोरोना संक्रमितों के शव को डिस्पोजल करने के लिए नगर परिषद से अतिरिक्त कर्मियों की बहाली की है। इन कर्मियों का दायित्व बॉडी डिस्पोजल करना होगा। एसडीएम साहिला ने बुधवार को बताया कि अस्पताल में कोरोना संक्रमितों के शव को उठाने के लिए नगर परिषद से कर्मियों की अतिरिक्त व्यवस्था की गई है। बहाल किए गए कर्मियों का रोस्टर तैयार किया जा रहा है। जल्दी ही इसकी सूची जारी की जाएगी।
दैनिक भास्कर ने प्रमुखता से उठाया था मामला
आइसोलेशन वार्ड के बाहर 3 दंडाधिकारी प्रतिनियुक्त
अनुमंडलीय अस्पताल में बनाए गए आइसोलेशन वार्ड में मरीज के अलावा अन्य लोगों का प्रवेश पर अब पूर्ण प्रतिबंध रहेगा। इसको लेकर एसडीएम ने 3 दंडाधिकारियों के साथ पुलिस बल की प्रतिनियुक्ति की है। एसडीएम ने बताया कि आइसोलेशन वार्ड में मरीज के साथ उनके परिजन भी प्रवेश कर जा रहे थे। जो सुरक्षात्मक दृष्टिकोण से सही नहीं है। आइसोलेशन वार्ड में अन्य लोग के प्रवेश करने से कोरोना संक्रमण फैलने का खतरा हो सकता है। जिसको देखते हुए वहां 3 दंडाधिकारी के साथ पुलिस बल की प्रतिनियुक्त की गई है।
व्यवस्था नहीं होने से मंगलवार को संक्रमित का शव 11 घंटे बेड पर पड़ा रहा था
बता दें कि अस्पताल में व्यवस्था नहीं होने के कारण मंगलवार को आइसोलेशन वार्ड में एक संक्रमित का शव करीब 11 घंटे तक बेड पर पड़ा रहा। परिजन अंतिम संस्कार के लिए घाट पर इंतजार करते रहे। लेकिन अस्पताल प्रशासन शव को डिस्पोजल कराने की बजाय मूकदर्शक बना रहा। जबकि अनुमंडलीय अस्पताल में एम्बुलेंस से शव को घाटों तक पहुंचाने की व्यवस्था है। लेकिन शव को बेड से एम्बुलेंस में रखने की कोई व्यवस्था नहीं है। संक्रमित मरीज की मौत मंगलवार की सुबह 9 बजे हुई थी। कई घंटों तक शव बेड पर पड़ा रहा। जिसके बाद नगर प्रबंधक विनय रंजन, दैनिक भास्कर के पत्रकार एफ रहमान, एम्बुलेंस चालक राधेश्याम प्रसाद व सफाई कर्मी राकेश कुमार की मदद से रात करीब साढे 7 बजे शव को एम्बुलेंस में रखा गया और उसके बाद चीनी मिल घाट लाया गया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva bho_Deva hin_Deva hin_Deva hin_Deva zho_Hant eng_Latn